Lidsø
Lidsø,
herregård 5 km vest for Rødby på Lolland. Lidsø ligger på en ø af samme navn i den tidligere Rødby Fjord. I 1865 blev Lidsø opkøbt af konsul P.A. Hage, der havde fået koncession på inddæmning af dele af Rødby Fjord. Efter Hagens død i 1872 købte etatsråd Laurits Jørgensen gården og fortsatte inddæmningen. I 1875 overdrog han stedet til sin svigersøn G. Krüger, der opførte hovedbygningen i 1876. Han måtte dog i 1893 overlade Lidsø til Østifternes Kreditforening, men allerede i 1896 købte landbrugskandidat C. Moesgaard-Kjeldsen Lidsø. Som følge af landbrugskrise og oversvømmelser måtte Moesgaard-Kjeldsen i 1932 forlade stedet. Lidsø har siden haft mange ejere; den ejes i dag af Anders N. Henriksen.
Hovedbygningen brændte nytårsmorgen 1979, men er genopført i samme stil.
Lidsø Gods omfatter 705 ha.
Lidsø Gods' hjemmeside